Diari Oficial de la Generalitat Valenciana


Sumari del DOGV 9959, del 17-10-2024 (2024/10168)

RESOLUCIÓ de 7 d’octubre de 2024, de la Subsecretaria, per la qual es disposa la publicació del conveni subscrit entre la Generalitat, a través de la Vicepresidència i Conselleria de Servicis Socials, Igualtat i Vivenda, i la Federació Valenciana de Municipis i Províncies, per a la realització d'activitats formatives en matèria de servicis socials per a l'exercici 2024.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9959

Data del DOGV
:   17-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10303

CVE
:   JBSF-K-3041-55521

Data del document
:   07-10-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Resolució

La Generalitat, a través de la Vicepresidència i Conselleria de Servicis Socials, Igualtat i Vivenda, i la Federació Valenciana de Municipis i Províncies, han subscrit en data 30 de setembre de 2024, prèvia tramitació reglamentària, un conveni per a la realització d'activitats formatives en matèria de servicis socials durant l'exercici 2024.

En compliment del que s'establix en la clàusula dihuitena de l'esmentat conveni, pertoca publicar-lo en el *Diari Oficial de la Generalitat Valenciana*, i figura com a annex a esta resolució.

València, 7 d'octubre de 2024

María Luisa Mediavilla Cruz

Subsecretària de la Vicepresidència i Conselleria de Servicis Socials, Igualtat i Vivenda

*Conveni de col·laboració entre la Generalitat, a través de la Vicepresidència i Conselleria de Servicis Socials, Igualtat i Vivenda, i la Federació Valenciana de Municipis i Províncies, per a la realització d’activitats formatives en matèria de servicis socials per a l’exercici 2024*

Reunides

D’una banda, la Generalitat, representada per Susana Camarero Benítez, vicepresidenta i consellera de Servicis Socials, Igualtat i Vivenda, nomenada pel Decret 18/2024, de 12 de juliol, del president de la Generalitat, pel qual nomena les persones titulars de les vicepresidències i de les conselleries, en exercici de les atribucions que li conferix el Decret 92/2024, de 2 d’agost, del Consell, de modificació del Decret 81/2024, de 12 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, i l’article 1 del Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria de Servicis Socials, Igualtat i Vivenda, i de conformitat amb el que es disposa en l’article 160.4 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i l’article 6 del Decret 176/2014, de 10 d’octubre, del Consell, pel qual es regula els convenis que subscriga la Generalitat i el seu registre.

D’altra banda, Rocío Cortés Grao, com a presidenta de la Federació Valenciana de Municipis i Províncies en virtut de l’Acord de l’Assemblea General de 4 d’octubre de 2023, amb poders suficients per a la celebració d’este acte, en virtut de l’article 35 dels Estatuts de l’FVMP.

Les parts, en la representació que exercixen i amb les facultats que els seus respectius càrrecs els conferixen, es reconeixen capacitat legal suficient per a l’atorgament d’este conveni i, a este efecte, exposen:

Primer. L’Estatut d’Autonomia de la Comunitat Valenciana, en l’article 49.1.24a, atribuïx a la Generalitat la competència exclusiva en matèria de servicis socials, l’exercici dels quals ha d’orientar cap a la consecució d’un model de desenrotllament equitatiu, territorialment equilibrat i sostenible, basat en la incorporació de processos d’innovació, la integració plena en la societat de la informació i la formació permanent.

Segon.           La Llei 3/2019, de 18 de febrer, de la Generalitat, de servicis socials inclusius de la Comunitat Valenciana, establix en l’article 121.1 l’obligació del Sistema Públic Valencià de Servicis Socials (d’ara en avant, SPVSS) de facilitar al personal ocupat el perfeccionament i l’ampliació dels seus coneixements, habilitats i aptituds en esta matèria, així com la seua preparació professional en nous camps d’intervenció davant de necessitats emergents, amb la finalitat de millorar en l’acompliment de les seues funcions i contribuir a la seua promoció professional. Els articles 29.1.f i 30.3 d’esta mateixa norma atribuïxen als municipis i les diputacions provincials, respectivament, la competència en la supervisió de casos, formació, assistència tècnica i orientació de les persones professionals dels servicis socials de les entitats locals.

Tercer. La Vicepresidència i Conselleria de Servicis Socials, Igualtat i Vivenda, com a màxim òrgan encarregat de la direcció i execució de la política del Consell en matèria de servicis socials és conscient del paper protagonista que juguen les entitats locals en la provisió i gestió dels servicis socials; singularment, en les matèries de la seua competència, entre les quals s’inclouen la detecció i l’estudi de les situacions de necessitat social, la prestació dels servicis socials d’atenció primària de caràcter bàsic, i la prestació dels servicis d’infància i adolescència, violència de gènere i masclista, discapacitat i trastorn mental crònic de l’atenció primària de caràcter específic.

Quart. La Federació Valenciana de Municipis i Províncies (d’ara en avant, FVMP) és una entitat sense ànim de lucre que aglutina municipis, províncies i altres entitats locals, entre els fins estatutaris de les quals es preveu «la cooperació i assistència tècnica al desenrotllament dels interessos locals» i més concretament «la promoció i execució d’activitats de formació sobre temes locals dirigits als càrrecs electes i personal al servici de l’Administració».

Quint. La Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials, centre directiu de la Vicepresidència i Conselleria de Servicis Socials, Igualtat i Vivenda, al qual correspon impulsar la formació, l’avaluació i la normalització de la qualitat en el sector dels servicis socials, considera oportú promoure la formació contínua de les persones professionals dels servicis socials de les entitats locals a través d’accions formatives orientades a millorar l’eficàcia de l’atenció que es presta a les persones usuàries, amb la finalitat de garantir el seu dret a rebre una atenció de qualitat en els servicis públics.

Així mateix, el Pla estratègic de subvencions de la Vicepresidència Segona i Conselleria de Servicis Socials, Igualtat i Vivenda per al període 2024-2026, aprovat per la Resolució, de 18 de juny de 2024, i publicat en el DOGV núm. 9875, de data 20 de juny de 2024, inclou la línia de subvenció objecte d’este conveni de col·laboració.

Sext. El present conveni instrumenta la concessió d’una subvenció a l’FVMP destinada a finançar la formació a professionals de servicis socials de les entitats locals de la Comunitat Valenciana.

La finalitat d’este conveni és canalitzar a favor de l’entitat beneficiària la subvenció que figura en la Llei 8/2023, de 27 de desembre, de pressupostos de la Generalitat, per a l’exercici 2024, dins del crèdit consignat en la línia de subvenció S0631 del pressupost de la Vicepresidència Segona i Conselleria de Servicis Socials, Igualtat i Vivenda, en l’aplicació pressupostària P1045.43.63.502G30.7. Tot això, de conformitat amb el que establixen els articles 22.2, lletra a, de la Llei general de subvencions, i 168.1.a de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

Sèptim. La subvenció atorgada per mitjà d’este conveni no es troba dins del marc que preveu l’article 107.1 del Tractat de funcionament de la Unió Europea, atés que, per la seua naturalesa, no suposa un avantatge econòmic, i no falseja ni pot falsejar la competència ni els intercanvis comercials entre els estats membres. En conseqüència, s’exclou del règim de notificació d’ajudes públiques a la Comissió Europea.

Octau. És voluntat de les parts concretar la seua col·laboració per a la posada en marxa d’este conveni, a fi de fomentar la realització d’activitats formatives orientades a afavorir el coneixement, l’adaptació al servici i l’atenció professional adequada a les persones usuàries dels servicis socials de les entitats locals, amb la finalitat de contribuir a la millora del funcionament del Sistema Públic Valencià de Servicis Socials. En conseqüència, atés que les parts han arribat a un acord complet i total, decidixen formalitzar este conveni de col·laboració de conformitat amb les següents

*Clàusules*

*Primera. Objectiu*

El present conveni té per objecte instrumentar la concessió d’una subvenció a la Federació Valenciana de Municipis i Províncies, destinada a finançar accions formatives especialitzades dirigides a persones professionals del Sistema Públic Valencià de Servicis Socials de les entitats locals de la Comunitat Valenciana, amb el contingut que s’especifica en la clàusula segona.

*Segona. Activitats que cal dur a terme*

L’activitat objecte del conveni és la d’organitzar i impartir, per part de la Federació Valenciana de Municipis i Províncies, accions formatives orientades a la millora de la qualitat del Sistema Públic Valencià de Servicis Socials, mitjançant la preparació i/o qualificació de les persones professionals del Sistema Públic Valencià de Servicis Socials de les entitats locals en les matèries següents:

a. El model de servicis socials a la Comunitat Valenciana: la Llei 3/2019, de 18 de febrer, de servicis socials inclusius de la Comunitat Valenciana, i els decrets que la despleguen.

b. Ètica en la intervenció social per a professionals des del Sistema Públic Valencià de Servicis Socials. El Decret 126/2022, de 30 de setembre, del Consell, pel qual es creen els comités d’ètica del Sistema Públic Valencià de Servicis Socials.

c. El model d’atenció centrat en la persona, que garantisca l’atenció personalitzada, integral i contínua a través de la intervenció holística en servicis socials.

d. La participació ciutadana en el Sistema Públic Valencià de Servicis Socials: funcionament dels òrgans de participació de la conselleria competent en matèria de servicis socials (consells locals i zonals d’inclusió social, infància i adolescència, dona…).

e. La qualitat en el Sistema Públic Valencià de Servicis Socials, en què s’inclouen els continguts del Decret 18/2023, de 3 de març, del Consell, pel qual es regula la qualitat en el Sistema Públic Valencià de Servicis Socials.

f. Drets i deures de les persones usuàries dels servicis socials.

g. Direcció, gestió d’equips, benestar i cura dels professionals del Sistema Públic Valencià dels Servicis Socials.

h. Implementació dels plans d’igualtat en les entitats locals.

i. Prestacions, intervencions i ferramentes referides a l’atenció integral de persones majors, persones en situació de dependència, xiquets, xiquetes, adolescents i jóvens en situació de risc o desemparament, dones víctimes de la violència masclista, persones amb malaltia mental greu, persones amb discapacitat, col·lectius vulnerables, persones sense llar, persones exrecluses, persones immigrants en situació administrativa irregular, entre altres.

Podran ser beneficiàries d’estes accions formatives les persones professionals dels servicis socials de les entitats locals de l’àmbit geogràfic de la Comunitat Valenciana que exercisquen funcions incloses en el seu àmbit competencial, de conformitat amb el que es disposa en la Llei 3/2019, de 18 de febrer, de la Generalitat, de servicis socials inclusius de la Comunitat Valenciana.

Les actuacions formatives de la Federació Valenciana de Municipis i Províncies es desenrotllen segons el pla de treball i el pressupost previst en els annexos corresponents del conveni.

En el pla de treball consten les modalitats d’impartició de les accions formatives que podran ser presencial, telepresencial/streaming (de manera sincrònica), en línia o mixta. La modalitat en línia només es podrà triar si els continguts i la metodologia de l’acció formativa no la desaconsellen.

*Tercera. Obligacions de les parts*

Totes les activitats que s’efectuen a l’empara de la subvenció instrumentada en este conveni hauran de comptar amb la publicitat institucional adequada, en què s’ha de fer constar la participació financera de la Generalitat, per mitjà de la Vicepresidència i Conselleria de Servicis Socials, Igualtat i Vivenda.

L’FVMP ha d’acreditar, abans de la subscripció del conveni, que no incorre en cap de les circumstàncies que s’arrepleguen en l’article 13 de l’LGS, així com que està al corrent en el compliment de les obligacions tributàries amb l’Estat i amb la comunitat autònoma, així com davant de la Seguretat Social. El compliment d’esta condició el podrà verificar d’ofici l’administració concedent mitjançant una consulta telemàtica, si ho autoritza l’entitat interessada. En cas contrari, haurà d’acreditar-la documentalment a requeriment de l’òrgan concedent, així com el fet que no és deutora per resolució de procedència de reintegrament de les subvencions, de conformitat amb el que establixen els articles 21 i 22 del Reglament de l’LGS, aprovat pel Reial decret 887/2006, de 21 de juliol.

L’FVMP es compromet a dur a terme les activitats arreplegades en la clàusula segona i a justificar la seua realització abans de la finalització del termini establit en la clàusula sexta, així com al compliment de les obligacions establides en l’article 14 de la Llei 38/2003, de 17 de novembre, general de subvencions.

L’FVMP no efectuarà cap activitat econòmica en relació amb les activitats que finança este conveni, ni ingressarà cap compensació econòmica dels destinataris d’estes activitats. El finançament que preveu este conveni no repercutirà en altres activitats alienes a este, per la qual cosa s’haurà de diferenciar entre les unes i les altres, així com els costos i ingressos d’estes. A este efecte, s’hauran de diferenciar les activitats objecte d’este conveni en la memòria anual i en la gestió econòmica i comptable de l’FVMP.

Cap de les activitats dutes a terme en l’àmbit d’este conveni comportarà contraprestació per part de les persones beneficiàries.

*Quarta. Gastos subvencionables*

1. Podran subvencionar-se els gastos realitzats des de l’1 de gener fins al 30 de novembre de 2024 que estiguen directament relacionats amb les activitats previstes en la clàusula segona i així es justifique en la memòria d’actuació i que complisquen les condicions de l’article 31 de la Llei 38/2003, de 17 de novembre, general de subvencions.

2. Són subvencionables i es consideraran gastos directes: la contractació de servicis professionals, les dietes i els gastos de desplaçament i els contractes de cessió d’aules o mitjans telemàtics. Respecte dels gastos de desplaçament i a les dietes de transport, allotjament i manutenció generats per raó de les activitats objecte del conveni, s’enquadraran dins dels límits que preveu el Decret 24/1997, d’11 de febrer, del Consell, sobre indemnitzacions per raó del servici i gratificacions per servicis extraordinaris, modificat pels decrets 64/2011, de 27 de maig, 95/2014, de 13 de juny, i 7/2023, de 27 de gener, del Consell.

3. També són subvencionables les retribucions del personal propi dedicat a la gestió del pla de formació, els gastos inherents a les obligacions fiscals i amb la Seguretat Social o derivats d’esta relació laboral, si bé estos gastos tindran la consideració de gastos indirectes a l’efecte del que disposa l’article 31.9, de la Llei general de subvencions. En cas que resulten necessaris i sempre que es justifiquen degudament, estos gastos de personal no podran excedir el 25 % del total de la subvenció.

Tant en els costos de personal propi de l’entitat beneficiària com en la contractació de persones professionals alienes a esta, es presentarà la justificació desglossada per hores dedicades a l’activitat a la qual s’imputen, així com el preu per hora, juntament amb el contracte subscrit, les nòmines i els TC2.

4. Es podran imputar com a costos indirectes, d’acord amb els principis i les normes de comptabilitat generalment admeses, i en tot cas, en la mesura en què estos costos corresponguen al període en què, efectivament, es du a terme l’activitat, de conformitat amb el que disposa l’article 31.9 de la Llei general de subvencions, fins a un màxim del 10 % del total de la subvenció.

5. No seran objecte de subvenció els gastos d’adquisició de béns inventariables, els que es produïsquen amb motiu de procediments judicials i els impostos, excepte els que es corresponguen al pagament de les factures que va ocasionar l’activitat subvencionada quan complisquen les condicions establides en l’article 31.8 de la Llei 38/2003, de 17 de novembre, general de subvencions. Tampoc seran gastos subvencionables, segons l’apartat 7 de l’article 31 de la llei mencionada, els interessos deutors dels comptes bancaris i els interessos, els recàrrecs i les sancions administratives i penals.

6. No serà subvencionable l’IVA satisfet per l’adquisició de béns o servicis i, en general, qualsevol impost pagat per l’entitat beneficiària, llevat que s’acredite documentalment que forma part del cost de l’activitat que s’ha de realitzar i que no és susceptible de recuperació o compensació; en este cas, hauran d’acreditar la no subjecció o exempció d’este impost o la no deducció de l’IVA suportat en l’adquisició de béns o servicis.

*Quinta. Subcontractació de l’activitat subvencionada*

L’FVMP podrà subcontractar les activitats que no puga realitzar per si mateixa, amb el seu personal i els seus mitjans propis, fins al 75 % de l’import total previst en el present conveni. En cap cas podran subcontractar-se servicis o subministraments que augmenten el cost de l’activitat subvencionada, però no aporten un valor afegit al seu contingut.

De conformitat amb l’article 29.3 de la Llei general de subvencions, si l’activitat concertada amb tercers per l’FVMP excedix del 20 % de l’import de la subvenció i este import és superior a 60.000 euros, la subcontractació estarà sotmesa al compliment dels requisits següents:

a) Que el contracte se subscriga per escrit.

b) Que la celebració d’este s’autoritze prèviament per la Vicepresidència i Conselleria de Servicis Socials, Igualtat i Vivenda, a través de la Direcció General de Gestió del Sistema Sociosanitari i de l’Institut Valencià de Formació, Investigació i Qualitat en Servicis Socials mitjançant l’autorització a la relació dels contractes oportuns.

Les subcontractacions efectuades hauran de respectar la normativa aplicable, ajustar-se als preus de mercat i aportar en cada cas una memòria justificativa del fet que la subcontractació s’ha efectuat en estes condicions.

Quan l’import de l’activitat que s’ha de subcontractar supere les quanties establides en la normativa vigent reguladora dels contractes del sector públic per al contracte menor, l’entitat beneficiària haurà de sol·licitar, com a mínim, tres ofertes de proveïdors diferents, amb caràcter previ a la contracció del compromís per a la prestació del servici, llevat que per les característiques especials dels gastos subvencionables no hi haja en el mercat un nombre suficient d’entitats que els presten.

De conformitat amb el que disposa l’article 29.7 de la Llei general de subvencions, en cap cas podrà concertar l’entitat beneficiària l’execució total o parcial de les activitats subvencionades amb les persones o entitats que s’enumeren en l’article mencionat.

En el cas de subcontractació total o parcial de les activitats subvencionades amb persones vinculades amb l’entitat beneficiària —s’entenen com a persones vinculades les que es definixen en l’article 68 del Reglament de la Llei general de subvencions, aprovat pel Reial decret 887/2006, de 21 de juliol—, només es podrà fer la subcontractació quan concórreguen les circumstàncies següents:

1. Que s’obtinga l’autorització prèvia expressa de l’òrgan concedent.

2. Que l’import subvencionable no excedisca el cost en què haja incorregut l’entitat vinculada. L’acreditació del cost es farà en la justificació, en els mateixos termes que s’establixen per a l’acreditació dels gastos del beneficiari.

*Sexta. Justificació i pla de control*

El termini de justificació econòmica del total dels gastos derivats de l’activitat subvencionada vencerà el 15de novembre de 2024.

L’FVMP justificarà l’aplicació de l’import de la subvenció mitjançant la presentació d’un compte justificatiu subscrit per una persona representant que contindrà la documentació que s’indica a continuació.

1. Una memòria d’actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts, que incloga una referència a l’estructura i l’organització del personal inclòs en este conveni i de les funcions que desenrotlle.

2. Una memòria econòmica justificativa del cost de les activitats que s’han dut a terme, que ha de contindre:

a) Una relació classificada dels gastos de l’activitat, amb identificació del creditor i del document, el seu import (amb indicació de l’import total, sense IVA; l’import total imputat a la subvenció, sense IVA; l’IVA corresponent a la quantitat imputada a la subvenció, i la suma total de l’import imputat, més IVA), data d’emissió i, si és el cas, data de pagament.

b) Relació de les quantitats inicialment pressupostades i les desviacions esdevingudes, si és el cas.

c) Declaració responsable de l’entitat beneficiària de no exercir cap activitat econòmica en relació amb les actuacions finançades pel present conveni.

d) Declaració responsable de l’entitat beneficiària de portar una comptabilitat separada per a les activitats objecte d’este conveni.

e) Acreditació, si és el cas, dels gastos finançats per altres subvencions, fons propis o altres recursos.

3. Certificats acreditatius d’estar al corrent de les obligacions tributàries i amb la Seguretat Social, de conformitat amb el que s’establix en l’article 171.1 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, o autorització perquè la Vicepresidència i Conselleria de Servicis Socials, Igualtat i Vivenda els obtinga telemàticament, llevat que continuen vigents els presentats amb anterioritat a la firma del conveni, per no haver transcorregut més de sis mesos des de la seua expedició.

4. Declaració responsable que acredite que l’FVMP no és deutora per resolució de procedència de reintegrament de subvencions, de conformitat amb el que disposa l’article 34.5 de la Llei 38/2003, de 17 de novembre, general de subvencions, i l’article 171.1 de la Llei 1/2015, de 6 de febrer, d’hisenda pública, del sector públic instrumental i de subvencions, llevat que l’aportada per a la preparació del conveni no haja sobrepassat el límit de sis mesos de validesa.

5. Declaració responsable que acredite que tots els gastos justificats corresponen a les activitats que preveu este conveni.

La justificació s’haurà de dirigir a la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials. Es presentarà en el registre electrònic de la Vicepresidència i Conselleria de Servicis Socials, Igualtat i Vivenda, en la URL: <https://sede.gva.es/va/tramit-generic>

D’acord amb el que disposa l’article 31.2 de la Llei 38/2003, de 17 de novembre, general de subvencions, es considerarà com a gasto realitzat el que s’haja pagat efectivament. Sense perjuí del que s’ha dit anteriorment, quan es tracte de tributs i gastos de la Seguretat Social a càrrec de l’entitat beneficiària, s’entendrà també com a gasto efectuat el que s’haja generat abans de finalitzar el termini      de justificació i que estiga en període d’ingrés voluntari no vençut en la mateixa data, encara que caldrà acreditar el pagament efectiu quan es produïsca.

Les factures corresponents als gastos corrents que arreplega este conveni s’hauran d’ajustar al que establix el Reial decret 1619/2012, de 30 de novembre, pel qual s’aprova el reglament que regula les obligacions de facturació. Així mateix, la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials realitzarà la comprovació administrativa de la justificació documental de la subvenció concedida mitjançant la revisió de la documentació justificativa establida en el present conveni com d’aportació preceptiva per l’entitat beneficiària, de conformitat amb l’article 169 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

La comprovació material de la realització efectiva de l’activitat, l’existència de la condició o compliment de la finalitat, es realitzarà en els termes establits en el pla de control aprovat per la Resolució del director general de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials, de 19 de gener de 2024, publicat en el DOGV núm. 9776 de data 29 de gener de 2024, i que de conformitat amb el que s’establix en l’apartat 3 de l’article 169 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, serà de caràcter administratiu, *a posteriori*, dirigit per a la comprovació de determinats aspectes tècnics, econòmics o administratius, i el percentatge mínim de subvenció que s’ha de controlar serà el 100 % de l’import finançat.

En el cas que l’import justificat siga inferior a la subvenció que preveu este conveni, o es produïsca la concurrència d’altres ajudes que puguen superar el cost de les actuacions, l’aportació de la Conselleria es minorarà en la quantia corresponent.

En tot cas, haurà d’observar-se el que establixen els articles 30 i 32 de la Llei general de subvencions, respecte a la justificació de les subvencions públiques i dels gastos subvencionables.

*Sèptima. Termini i pagament*

El conveni tindrà vigència des de la data de la seua firma, sense perjuí que puguen finançar-se els gastos efectuats des de l’1 de gener de 2024. El termini de la justificació econòmica de l’activitat subvencionada vencerà el 15 de novembre de 2024.

El finançament de les activitats subvencionables per part de la Generalitat no podrà superar el cost de l’activitat ni el límit de 225.000,00 € (dos-cents vint-i-cinc mil euros).

L’import mencionat serà amb càrrec a l’aplicació pressupostària V2081.46.63.219J49.6, línia de subvenció S0631, dels pressupostos de la Generalitat per a l’any 2024.

El pagament de la subvenció, de conformitat amb el que es disposa en l’art. 171.1 de la Llei 1/2015, de 6 de febrer, d’hisenda pública, del sector públic instrumental i de subvencions, es realitzarà amb justificació prèvia per l’FVMP de la realització de les activitats formatives per a les quals es va concedir la subvenció, d’acord amb els termes establits en la clàusula sexta.

El pagament per la Generalitat s’efectuarà mitjançant transferència bancària en el compte que designe l’FVMP.

En el cas que el compte bancari de l’entitat no estiga donat d’alta en la Generalitat, o calga modificar les dades, l’entitat ha de donar d’alta les seues dades en el sistema PROPER, en compliment de l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i la Resolució de 16 de juny de 2022, del conseller d’Hisenda i Model Econòmic, per la qual s’aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana. L’enllaç al sistema PROPER és el següent:

<https://www.gva.es/va/inicio/procedimientos?id_proc=22850>

*Octava. Reintegrament i minoració de la subvenció*

Serà procedent la minoració o el reintegrament de la subvenció concedida, amb reembossament de les quantitats percebudes i l’exigència dels interessos de demora des del moment del pagament, per incompliment de les obligacions i els requisits que establix el present conveni, així com en els supòsits de causes de reintegrament que establix l’article 37 i 40.1 de la Llei general de subvencions.

Els criteris de graduació dels incompliments en relació amb el reintegrament o la minoració de l’ajuda concedida seran els següents:

|  |  |
| --- | --- |
| *Possibles incompliments* | *Percentatge que cal reintegrar* |
| Incompliment total dels fins per als quals s’ha atorgat la subvenció | 100 % |
| Incompliment parcial dels fins per als quals s’ha atorgat la subvenció | Proporcional als fins no complits |
| Incompliment de l’obligació de justificació | 100 % |
| Justificació insuficient o deficient | Proporcional a la part no justificada |
| Incompliment parcial d’altres condicions imposades | Proporcional a les obligacions no complides |
| Incompliment de la clàusula de responsabilitat social | Proporcional a les obligacions no complides |

  

D’acord amb l’article 172 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, les quantitats que s’hauran de reintegrar tindran la consideració d’ingressos de dret públic i reportaran interessos de demora des de l’endemà del venciment.

L’interés de demora resultarà de l’aplicació, per a cada any o període dels que integren el període de càlcul, de l’interés legal fixat en la Llei de pressupostos generals de l’Estat per a estos exercicis, de conformitat amb el que establix l’article 16 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

La Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials realitzarà el control i el seguiment de les accions, a través de les comprovacions que considere necessàries, per al compliment pel beneficiari de les seues obligacions i de les condicions i termes que fixa este conveni.

*Novena. Comissió de seguiment i control*

Per al seguiment de l’execució i desenrotllament del present conveni es constituirà una comissió mixta de seguiment i control, integrada per dos representants de cada una de les parts firmants, que adequarà el seu funcionament al que es disposa en els articles 15 i següents de la Llei 40/2015, d’1 d’octubre, de règim jurídic del sector públic.

La comissió de seguiment i control estarà integrada:

a) Per part de la Vicepresidència i Conselleria de Servicis Socials, Igualtat i Vivenda, la persona que exercisca la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials, i una persona que exercisca la direcció d’un servici d’esta mateixa direcció general, designada pel director o la directora general, que, així mateix, serà competent per a designar les persones que substituïsquen els titulars en l’òrgan col·legiat, en cas de ser necessari. A l’hora de designar els representants de la Generalitat es procurarà la presència equilibrada de dones i hòmens, en aplicació del que establix la Llei orgànica 3/2007, de 22 de març, per a la igualtat efectiva de dones i hòmens, i el III Pla d’igualtat de dones i hòmens de l’Administració de la Generalitat, aprovat per mitjà de l’Acord de 8 d’agost de 2022, del Consell.

b) Per part de l’FVMP, la persona responsable de l’àrea de formació de l’entitat i una persona tècnica adscrita a esta àrea.

Sense perjuí que la comissió de seguiment convide, si és el cas, altres persones encarregades de dur a terme les activitats del conveni, pertanyents tant a l’FVMP com a la Generalitat.

La comissió de seguiment, que serà presidida per la persona que exercisca la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials o la persona que la substituïsca, es constituirà en el termini de quinze dies a partir de la data de firma del conveni, i exercirà les funcions següents, de conformitat amb el que preveu l’article 9 del Decret 176/2014, de 10 d’octubre, del Consell, pel qual es regulen els convenis que subscriga la Generalitat i el seu registre:

– Supervisar l’execució del conveni, així com adoptar les decisions i dictar les instruccions necessàries amb la finalitat d’assegurar que les activitats convingudes es facen de manera correcta, inclosa, a este efecte, la solució, en primera instància, de les controvèrsies d’interpretació i compliment que es puguen plantejar respecte dels convenis subscrits.

–  Informar les parts dels retards i les incidències que es puguen presentar durant l’execució del conveni, així com, si és el cas, proposar les actualitzacions o modificacions corresponents en les anualitats que es deriven del retard.

– Emetre un informe o una valoració final sobre el grau de compliment dels objectius consignats en el conveni.

Les funcions de secretaria les exercirà la persona titular de la direcció d’un servici de la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials, o la persona que la substituïsca.

La comissió es reunirà, almenys, una vegada a l’any i totes les vegades que es considere necessari, a petició de qualsevol de les parts firmants del conveni.

Correspondrà a la comissió de seguiment vetlar pel compliment correcte del conveni i impulsar la realització de totes les actuacions que siguen necessàries per a desplegar-lo i executar-lo.

S’haurà de remetre a la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials una còpia de les actes, els acords o els informes que emeta la comissió en el desplegament i execució de les seues funcions.

*Dècima. Compatibilitat de la subvenció*

Esta ajuda és compatible amb la percepció per les entitats beneficiàries d’altres subvencions, patrocinis, ajudes, ingressos, o recursos procedents de qualsevol administració o ens públic o privat que finance les activitats subvencionades, encara que l’entitat beneficiària haurà de comunicar expressament a la Vicepresidència i Conselleria de Servicis Socials, Igualtat i Vivenda la sol·licitud i l’obtenció d’estos. La comunicació de l’obtenció d’altres ajudes s’haurà d’efectuar en el moment en què en tinga coneixement l’entitat beneficiària i, en tot cas, abans de justificar l’aplicació dels fons concedits.

En el cas que les activitats es financen amb la subvenció i, a més, amb fons propis o altres subvencions o recursos, s’haurà d’acreditar l’import, la procedència i l’aplicació d’estos fons a les activitats subvencionades. En cap cas, la suma de totes les ajudes podrà superar el gasto efectuat. En el supòsit que excedisca del cost de l’activitat subvencionada, este fet donarà lloc a la minoració de la subvenció per a adequar-la al límit expressat i, si és el cas, a l’exigència de reintegrament de les quantitats percebudes de manera indeguda amb els seus interessos des de la data de percepció.

L’obtenció concurrent d’altres aportacions no declarades per la beneficiària donarà lloc a la resolució total de l’ajuda concedida.

*Onzena. Lloc de realització*

Les activitats objecte del conveni es realitzaran en les instal·lacions pròpies de l’FVMP, determinades per acord mutu entre l’FVMP i la Vicepresidència i Conselleria de Servicis Socials, Igualtat i Vivenda, a través de la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials.

*Dotzena. Confidencialitat*

Durant la vigència d’este conveni, així com després de l’acabament o resolució d’este per qualsevol causa, les parts es reconeixen un deure mutu de confidencialitat i s’obliguen a no divulgar cap informació confidencial que estiga relacionada amb l’altra part.

En cap cas pot efectuar-se la cessió o la transmissió de qualsevol dret de propietat intel·lectual per part de l’entitat. La propietat intel·lectual del material didàctic utilitzat en el desenrotllament de les accions objecte d’esta subvenció correspondrà als autors o autores, en els termes establits en la normativa en la matèria. No obstant això, la Generalitat tindrà dret a obtindre un exemplar en l’exercici de la seua funció de comprovació de l’activitat subvencionada, que no podrà divulgar ni utilitzar amb qualsevol altra finalitat.

*Tretzena. Transparència i tractament de dades de caràcter personal*

En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions, els subjectes beneficiaris de la subvenció han de complir les obligacions de transparència següents:

1. Esta entitat haurà de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

a) Perceba, durant el període d’un any, ajudes o subvencions públiques en una quantia superior a 100.000 euros.

b) Perceba durant el període d’un any natural alguna ajuda o subvenció de les entitats públiques de la Comunitat Valenciana que arreplega l’article 3 de la Llei 1/2022, en una quantia superior a 50.000 euros.

c) Les ajudes o les subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.

En particular, s’haurà de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta. La publicació es farà per mitjà de la pàgina web de l’entitat o bé mitjançant la plataforma TEP - Transparència Entitats Privades, de GVA Oberta, a la qual es pot accedir en <https://gvaoberta.gva.es/va/tep>.

Esta informació s’haurà de publicar a partir de l’any següent a aquell en el qual s’hagen superat els llindars establits i s’haurà de mantindre publicada durant, almenys, quatre anys naturals.

2. Sense perjuí de les obligacions previstes en l’apartat anterior, l’entitat beneficiària de la subvenció haurà de donar la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, amb la inclusió del logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es duga a terme de l’activitat subvencionada.

3. L’entitat beneficiària de la subvenció està obligada a subministrar a l’entitat concedent, amb un requeriment previ, tota la informació que siga necessària perquè complisca les obligacions previstes en la llei de transparència que esta requerisca, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que haja fet el requeriment podrà acordar, amb un advertiment i una audiència previs a l’interessat, la imposició de multes coercitives en els termes que preveu l’article 5 de la Llei 1/2022.

4. Els nous conjunts de dades que es generen per la formalització i el desenrotllament de la subvenció atorgada per l’Administració de la Generalitat s’han de disposar, sempre que siga possible, com a conjunt de dades obertes.

La gestió d’esta subvenció comporta el tractament de dades de caràcter personal, de manera que són aplicables les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

En compliment del que disposa l’article 13 del reglament mencionat, la informació en matèria de protecció de dades és la següent:

a) Té la condició de responsable del tractament la Vicepresidència i Conselleria de Servicis Socials, Igualtat i Vivenda.

b) La finalitat per al tractament de dades personals serà la gestió de la concessió de subvencions.

c) Categories de dades: nom i cognoms, DNI / CIF / document identificatiu, adreça (postal i electrònica), firma o altres dades relacionades amb els documents presentats.

d) Les bases de legitimació general aplicables al tractament de dades són les que regulen els apartats c i e de l’article 6.1 del Reglament general de protecció de dades (l’interés públic i l’obligació legal), en relació amb les normes específiques que regulen este procediment.

e) Les dades es comunicaran als destinataris o les categories de destinataris següents:

– La Base de dades nacional de subvencions i la Intervenció Delegada; tot això, en compliment de les obligacions legals exigibles al responsable.

– Així mateix, es publicaran les subvencions concedides en el portal de transparència amb indicació de l’import, l’objectiu o la finalitat i els beneficiaris.

f) El responsable podrà efectuar, en l’exercici de les seues competències, les verificacions necessàries per a comprovar l’exactitud de les dades declarades per la persona interessada i que estiguen en poder de les administracions públiques.

g) Les dades es conservaran durant el temps necessari per a complir la finalitat per a la qual s’hagen recaptat i per a determinar les possibles responsabilitats que es puguen derivar d’esta finalitat i del tractament de les dades, de conformitat amb la normativa d’arxius i documentació.

No obstant això, les dades personals es podran conservar durant períodes més llargs sempre que es tracten exclusivament amb finalitats d’arxivament en interés públic, finalitats d’investigació científica o històrica o finalitats estadístiques, sense perjuí de l’aplicació de les mesures tècniques i organitzatives apropiades amb la finalitat de protegir els drets i les llibertats de la persona interessada.

En tot cas, la informació que es publique en el portal de transparència estarà disponible durant l’any de concessió i l’any següent; passat este termini, les dades deixaran de ser públiques en este portal.

h) La persona interessada té dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o oposició al tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l’enllaç següent:

<https://sede.gva.es/va/inicio/procedimientos?id_proc=19219>

i) Sense perjuí de qualsevol altre recurs administratiu o acció judicial, si la persona interessada entén vulnerat el seu dret a la protecció de dades, pot reclamar a la Delegació de Protecció de Dades de manera presencial o telemàtica de conformitat amb el que preveu l’enllaç següent:

<https://sede.gva.es/va/inicio/procedimientos?id_proc=22388>

Això, sense perjuí de la possibilitat de reclamar davant de l’Agència Espanyola de Protecció de Dades.

Juntament amb la justificació de les ajudes, les persones beneficiàries hauran d’aportar la declaració responsable següent:

«He informat les persones de les quals aporte dades o documentació en este procediment de:

– La comunicació d’estes dades a l’Administració per a tractar-les en l’àmbit de les seues competències i d’acord amb les finalitats del procediment.

– La possibilitat que l’Administració faça consultes relacionades amb les seues dades per a comprovar, entre altres aspectes, si són certes.

– Del dret d’accés, rectificació, supressió, limitació del tractament o oposició que l’assistixen en relació amb el tractament de les seues dades personals.

Així mateix, declare que, en el cas que esta consulta requerisca per llei una autorització de la persona les dades de la qual es consultaran, dispose d’esta autorització, que estarà disponible a requeriment de l’Administració en qualsevol moment».

*Catorzena. Requisits generals de responsabilitat social*

L’entitat beneficiària es compromet al fet que en l’admissió de l’alumnat i en la selecció del personal docent es respecte i s’implemente el principi d’igualtat entre dones i hòmens.

En tota la informació o la publicitat que es faça de l’activitat objecte de la subvenció s’utilitzarà un llenguatge no sexista.

Tots els materials, les imatges i la documentació evitaran les imatges discriminatòries de les dones.

La memòria d’actuació haurà d’incloure un informe que comprenga les mesures d’igualtat adoptades, l’impacte i les incidències, i les dades estaran desglossades pel sexe del nombre de persones usuàries o beneficiàries de la prestació subvencionada.

L’entitat beneficiària es compromet al fet que els materials que utilitze en les activitats formatives subvencionades siguen respectuosos amb el medi ambient.

Així mateix, l’FVMP haurà d’estar al corrent en el compliment del Reial decret legislatiu 1/2013, de 29 de novembre, pel qual s’aprova el text refós de la Llei general de drets de les persones amb discapacitat i de la seua inclusió social.

*Quinzena. Modificació i causes d’extinció*

Són causes d’extinció del conveni diferents de la conclusió del termini de vigència d’este, segons l’article 51.2 de la Llei 40/2015, d’1 d’octubre, de règim jurídic del sector públic, les següents:

1. El transcurs del termini de vigència del conveni sense que se n’haja acordat la pròrroga.

2. L’acord unànime de tots els firmants.

3. L’incompliment de les obligacions i els compromisos assumits per part d’algun dels firmants.

En este cas, qualsevol de les parts podrà notificar a la part incomplidora un requeriment perquè complisca, en un termini determinat, les obligacions o els compromisos que es consideren incomplits. Este requeriment es comunicarà al responsable del mecanisme de seguiment, vigilància i control de l’execució del conveni, així com a les altres parts firmants.

Si una vegada transcorregut el termini indicat en el requeriment persistix l’incompliment, la part que l’haja dirigit notificarà a les parts firmants la concurrència de la causa de resolució i el conveni s’entendrà resolt. La resolució del conveni per esta causa pot comportar la indemnització dels perjuís causats si s’ha previst així.

4. Per decisió judicial declaratòria de la nul·litat del conveni.

5. Qualsevol altra causa diferent de les anteriors prevista en el conveni o en altres lleis.

En cas d’incompliment d’obligacions, el procediment que s’ha de seguir serà el que s’establix en l’article 51.2, lletra c, de la Llei 40/2015, d’1 d’octubre, de règim jurídic del sector públic.

En els supòsits d’extinció d’este conveni per les causes citades anteriorment, les parts podran acordar la continuació i/o la finalització de les actuacions en curs d’execució que consideren oportunes, i establir un termini improrrogable per a finalitzar-les; una vegada haja transcorregut, caldrà realitzar la liquidació d’estes en els termes que s’establixen legalment.

Serà aplicable el que es disposa en l’article 52 de la Llei 40/2015, d’1 d’octubre, de règim jurídic del sector públic, que regula els efectes de la resolució dels convenis.

*Setzena. Règim jurídic del conveni*

Este conveni és de caràcter administratiu i està exclòs de l’àmbit aplicable de la Llei 9/2017, de 8 de novembre, de contractes del sector públic, per la qual es traslladen a l’ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.

En tot el que no estiga regulat expressament en este conveni, s’aplicarà el que es disposa en la Llei 40/2015, d’1 d’octubre, de règim jurídic del sector públic; la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; el Decret 176/2014, de 10 d’octubre, del Consell, pel qual regula els convenis que subscriga la Generalitat i el seu registre, i per la resta de normativa que resulte aplicable general, considerant el contingut i l’objecte d’este conveni.

La resolució de les qüestions litigioses que puguen sorgir en la interpretació i el compliment d’este s’hauran de resoldre per acord mutu entre les parts, per mitjà de la comissió de seguiment i control. Si no es produïx este acord, correspondrà posar-ho en coneixement de l’orde jurisdiccional contenciós administratiu, de conformitat amb el que establix la Llei 29/1998, de 13 de juliol, reguladora de la jurisdicció contenciosa administrativa.

*Dessetena. Vigència*

Sense perjuí de la data de la seua firma, este conveni produirà efectes des de l’1 de gener de 2024 fins al 30 de novembre de 2024.

*Dihuitena. Publicitat*

El text íntegre d’este conveni de col·laboració serà objecte de publicació en el portal de transparència de la Generalitat i en la pàgina web de l’FVMP, en virtut del que s’establix en la Llei 1/2022, de 13 d’abril, de transparència i bon govern de la Comunitat Valenciana.

També es publicarà en el DOGV, segons l’article 9.3 de la Llei general de subvencions, per considerar-se bases reguladores d’acord amb l’article 168.1.a de la Llei 1/2015.

I en prova de conformitat amb tot el que s’ha exposat, les dos parts firmen este document per mitjà de firma electrònica certificada, a un sol efecte, en el lloc i la data de la firma digital.

València, 30 de setembre de 2024

Susana Camarero Beníez

La vicepresidenta i consellera de Servicis Socials, Igualtat i Vivenda

València, 30 de setembre de 2024

Rocío Cortés Grao

La presidenta de la Federació Valenciana de Municipis i Províncies

Esta disposició conté annexos. Consulteu-ne la versió en PDF.